CELEX: 62020TN0100
Language: da
Date: 2020-02-20 00:00:00
Title: Sag T-100/20: Sag anlagt den 20. februar 2020 — Junqueras i Vies mod Parlamentet

6.4.2020   
            
            
               DA
            
            
               Den Europæiske Unions Tidende
            
            
               C 114/19
            
         
      Sag anlagt den 20. februar 2020 — Junqueras i Vies mod Parlamentet
      (Sag T-100/20)
      (2020/C 114/21)
      Processprog: spansk
      
         Parter
      
      
         Sagsøger: Oriol Junqueras i Vies (Sant Joan de Vilatorrada, Spanien) (ved advokat A. Van den Eynde Adroer)
      
         Sagsøgt: Europa-Parlamentet
      
         Sagsøgerens påstande
      
      
                  —
               
               
                  Sagsøgeren har nedlagt påstand om, at søgsmålet til prøvelse af den anfægtede retsakt med bilag anses for at være rettidigt anlagt, at sagen antages til realitetsbehandling, at den anfægtede retsakt fra Europa-Parlamentets formand kendes ugyldig og uden virkning i overensstemmelse med sagsøgerens påstande, og at Europa-Parlamentet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Søgsmålet er anlagt til prøvelse af afgørelse fra Europa-Parlamentets formand af 10. december 2019, hvorved han (med henvisning til sin afgørelse af 22. august 2019, der er indbragt for Retten under sagsnr. T-734/19, Junqueras i Vies mod Parlamentet) over for medlem af Europa-Parlamentet Diana Riba i Giner afviste at behandle den anmodning om beskyttelse af immunitet, som hun havde indgivet som repræsentant for EU-parlamentarikeren Oriol Junqueras i Vies.
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om tilsidesættelse af artikel 39 i Den Europæiske Unions charter om grundlæggende rettigheder (herefter »chartret«), af artikel 3 i protokol nr. 1 til den europæiske konvention til beskyttelse af menneskerettigheder og grundlæggende frihedsrettigheder og af chartrets artikel 20, artikel 21, stk. 1 og 2, og artikel 41, stk. 1 og 2, samt om den nødvendige fortolkning i overensstemmelse med artikel 7 og 9 i Europa-Parlamentets forretningsorden.
                  
                              —
                           
                           
                              Det gøres i denne forbindelse gældende, at det forhold, at chartret (og nærmere bestemt de ovenfor nævnte artikler heri) er trådt i kraft som primær EU-ret, giver medlemmerne af Europa-Parlamentet selvstændige subjektive rettigheder, som skal komme til udtryk i en korrekt fortolkning af artikel 7 og 9 i Europa-Parlamentets forretningsorden i den forstand, at der findes en europæisk status for beskyttelse af EU-parlamentarikernes immunitet baseret på ligebehandling og uden forskelsbehandling på grundlag af nationalitet, og i det mindste proceduremæssige rettigheder, som forpligter Europa-Parlamentet til at behandle anmodningen om beskyttelse af immunitet, med de garantier, som disse rettigheder beskytter.
                           
                        
            
                  2.
               
               
                  Andet anbringende om tilsidesættelse af Domstolens dom af 19. december 2019 (sag C-502/19, Junqueras i Vies), af retten til beskyttelse af immunitet i henhold til chartrets artikel 39 og artikel 9 i protokollen vedrørende Den Europæiske Unions privilegier og immuniteter samt af artikel 7 og 9 i forretningsordenen.
                  
                              —
                           
                           
                              Det gøres i denne forbindelse gældende, at Domstolen i nævnte dom har anerkendt, at sagsøgeren har status som medlem af Europa-Parlamentet, og fastslået, at Europa-Parlamentet burde have været anmodet om at ophæve immuniteten. Da Europa-Parlamentet også selv har anerkendt, at sagsøgeren har status som medlem af Europa-Parlamentet, er der i det konkrete tilfælde sket en tilsidesættelse af dommen og af Oriol Junqueras i Vies’ rettigheder som medlem af Europa-Parlamentet i henhold til de nævnte artikler ved afvisningen af at behandle anmodningen om beskyttelse af immunitet.
                           
                        
            
                  3.
               
               
                  Tredje anbringende om tilsidesættelse af artikel 7 og 9 i Europa-Parlamentets forretningsorden, idet Europa-Parlamentets formand ikke havde kompetence til at træffe afgørelse om, hvorvidt anmodningen om beskyttelse af immunitet skulle behandles eller afvises, og idet den procedure, der er fastsat i disse bestemmelser, ikke blev fulgt.
                  
                              —
                           
                           
                              Det gøres i denne forbindelse gældende, at formanden ikke havde kompetence til at vedtage en afgørelse om afvisning af anmodningen om beskyttelse af immunitet, og at der foreligger en tilsidesættelse af artikel 7 og 9 i Europa-Parlamentets forretningsorden, idet den procedure, der er fastsat i disse bestemmelser, ikke blev fulgt.
                           
                        
            
                  4.
               
               
                  Fjerde anbringende om tilsidesættelse af chartrets artikel 39, af artikel 9 i sin helhed i protokollen vedrørende Den Europæiske Unions privilegier og immuniteter og af artikel 7 og 9 i Europa-Parlamentets forretningsorden.
                  
                              —
                           
                           
                              Det gøres i denne forbindelse gældende, at idet Oriol Junqueras i Vies’ immunitet ikke blev beskyttet, og idet det ikke blev krævet, at en anmodning om beskyttelse af immunitet blev behandlet af Europa-Parlamentet, er den beskyttelse af immuniteten, som er indrømmet ved artikel 9 i protokollen vedrørende Den Europæiske Unions privilegier og immuniteter, i sin helhed blevet tilsidesat.